Boc a menționat că acesta este cel mai important proiect de mobilitate din istoria județului, fiind unul integrat, ce vizează atât dezvoltarea municipiului Cluj - Napoca, cât și a localităților din jur.

Valoarea estimată inițial a contractului era de 55,26 milioane de lei, aproximativ 11,44 milioane de euro. Valoarea adjudecată a contractului este de 35,92 milioane de lei, adică 7,43 milioane de euro, cu TVA inclus, a spus edilul Cluj-Napoca într-o transmisiune live pe pagina sa de Facebook (video jos).

"Facem parte dintr-o asociere cu proiectanți de la nivel internațional. Vorbim despre SWS Engineering Italia, firmă cu peste 40 de ani de experiență în domeniul proiectării și consultanței sistemelor de transport, cu o experiență de peste 650 de km de tunel de metrou proiectați în lume. Vorbim de Systra Franța, o companie care are proiecte, inclusiv în România, de cale ferată și metrou, este consultant la Magistrala 5 de metrou de peste 15 ani, în Toulouse, în Tel Aviv. Și Metrans Engineering, chiar dacă este o firmă nou-înființată, are angajați cu peste 15 ani experiență în proiectare de metrou, la metroul din București", a spus Radu Gabriel Dumitru, directorul Metrans Engineering.

Semnarea contractului are loc în urma deciziei definitive a Curţii de Apel Cluj, despre care ECONOMICA.NET a relatat în martie.

"Instanţa de judecată a dat câştig de cauză Primăriei Cluj – Napoca în licitaţia pentru tren metropolitan şi metrou. Şi avem sentinţă definitivă prin care se menţine soluţia dată de autoritatea contractantă, adică de Primăria Cluj – Napoca. Este soluţie definitivă dată de către instanţa de judecată de la Cluj", a explicat atunci Emil Boc.

Amintim că Metroul SA, proiectant al metroului bucureştean, a depus în noiembrie anul trecut contestaţie la licitaţia pentru studiile necesare construirii unei linii de metrou la Cluj – Napoca. Asta după ce primarul Emil Boc a anunţat câştigătoare oferta SWS Engineering Spa (Italia) - Systra (Franța) - Metrans Engineering SRL (România).

Primăria Cluj - Napoca a primit anul trecut cinci oferte la licitaţia pentru studiile necesare realizării metroului şi trenului metropolitan.

Emil Boc şi primarii a şase comune au semnat, în aprilie 2019, acordul de asociere pentru realizarea metroului şi a trenului metropolitan.

loading...